
Szuper-Eddington korongok vizsgálata árapálykatasztrófák esetében - a numerikus módszer validációja

Kulcsszavak: árapály-katasztrófa; szuper-Eddington korong; fekete lyuk
Az árapály-katasztrófa események során egy szupernagy tömegű fekete lyuk árapály ereje szétszakít egy csillagot. Az így létrejött törmelékfelhő egy nagyon forró akkréciós koronggá alakul, ami a várakozásokkal ellentétben optikai tartományban figyelhető meg. A jelenség egy fontos eszköze a szupernagy tömegű fekete lyukak detektálásának és tömegbecslésének távoli galaxisokban. Elméleti leírásuk azonban mind a mai napig vitatott. Az egyik modell, amely a TiDE kód alapját képezi, szuper-Eddington korongra és szélre bontja az objektumot, azonban az emögött lévő fizikát szabad paraméterekkel kezelik, mert
magát a korong fizikáját kellene modellezni. Dolgozatom célja ennek a szuper-Eddington korongmodellezésnek az előkészítése, a szükséges numerikus apparátus implementálása, és tesztelése. Dolgozatomban a modellezéshez szükséges peremérték problémát megoldó shooting-módszert implementáltam, melyben a peremérték iterációját felező módszerrel biztosított Newton-Raphson módszerrel oldottam meg, míg a differenciálegyenletek megoldására egy negyedrendű Runge-Kutta módszert implementáltam. A módszeremet sikeresen validáltam egy ferde hajítás és egy harmonikus oszcillátor probléma megoldásával.



